Boere in China mag huise met waatlemoene koopArgieffoto (Foto: Steve Buissinne/Pixabay) Ontwikkelaars in China, wat finansieel swaarkry, aanvaar nou betaling vir huise in waatlemoene, perskes en ander landbouprodukte, het staatsmedia Sondag berig. Dit is ŉ poging om kopers te lok wat deur ŉ insakking in die eiendomsbedryf afgeskrik word. China se eiendomsmark is deur ŉ afnemende ekonomie en skuldkrisis getref wat vererger is deur die regering se verbod op bouers wat deposito’s kan ontvang voor konstruksie aan ŉ projek begin. Een ontwikkelaar in die oostelike stad van Najing het gesê hy sal waatlemoene met ŉ waarde van tot 100 000 yuan (byna R245 000) as ŉ deposito aanvaar van plaaslike boere, het die staatsbeheerde China News Weekly berig. In die nabygeleë dorpie Wuxi aanvaar nog ŉ ontwikkelaar perskes as betaling, berig die tydskrif. Kopers in Qi, ŉ groot knoffelvervaardigingstreek in sentraal-China se Henan-provinsie, kan hul oes teen drie keer die markprys verwissel om ŉ deel van hul deposito. Deur varsprodukte teen verhoogde pryse te aanvaar, kan ontwikkelaars groter afslag bied op huise as wat plaaslike regerings toelaat, en ŉ mark bereik wat nie voorheen toeganklik was nie. “Met die nuwe knoffelseisoen het die maatskappy ŉ besluit geneem tot voordeel van knoffelboere in Qi,” het die ontwikkelaar Central China Management op sosiale media teen die einde van Mei gesê. “Ons help boere met liefde en maak dit makliker vir hulle om huise te koop.” Sowat 30 eiendomme is verkoop sedert die knoffelveldtog van stapel gestuur is, het die maatskappy verduidelik. Huispryse in China word bepaal deur vloeroppervlak en het 11 agtereenvolgende maande gedaal. Die huispryse was in Mei 31,5% laer as dieselfde maand verlede jaar, wys amptelike data.